ΚΑΝΟΝΙΣΜΟΣ (ΕΚ) αριθ. 2275/96 ΤΟΥ ΣΥΜΒΟΥΛΙΟΥ της 22ας Νοεμβρίου 1996 για τη θέσπιση ειδικών μέτρων στον τομέα των ζώντων φυτών και των προϊόντων ανθοκομίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

Εκτιμώντας:

ότι η παραγωγή των ζώντων φυτών και των προϊόντων της ανθοκομίας αποτελεί σημαντική οικονομική δραστηριότητα σε πολλές χώρες της Κοινότητας 7

ότι, μετά την αύξηση της κοινοτικής παραγωγής και των εισαγωγών από τρίτες χώρες, η προσφορά των εν λόγω προϊόντων αυξάνεται γρήγορα 7 ότι πρέπει, επομένως, να ενθαρρυνθεί η κατανάλωση 7

ότι υπάρχουν δυνατότητες αύξησης της κατανάλωσης κοινοτικών προϊόντων εντός και εκτός της Κοινότητας, ιδίως μέσω της καλύτερης πληροφόρησης των υφιστάμενων ή πιθανών χρηστών και μέσω της προσαρμογής της παραγωγής στις απαιτήσεις των καταναλωτών 7

ότι οι διάφορες επαγγελματικές κατηγορίες του τομέα καλούνται να παίξουν έναν ιδιαίτερο ρόλο στην εφαρμογή των κινήτρων που έχουν ως στόχο την τόνωση της κατανάλωσης 7

ότι πρέπει να προβλεφθεί η ενθάρρυνση των ειδικών ενεργειών αύξησης της κατανάλωσης με κοινοτική χρηματοδοτική συμμετοχή 7 ότι πρέπει να προβλεφθεί η συστηματική αξιολόγηση των χρηματοδοτούμενων δράσεων όσον αφορά την υλοποίηση των στόχων 7

ότι τα προβλεπόμενα μέτρα στοχεύουν στη ρύθμιση της αγοράς των ζώντων φυτών και των προϊόντων της ανθοκομίας και, επομένως, οι δαπάνες που προκύπτουν από την κοινοτική συγχρηματοδότηση πρέπει να θεωρηθούν ως παρέμβαση κατά την έννοια του άρθρου 3 του κανονισμού (ΕΟΚ) αριθ. 729/70 του Συμβουλίου, της 21ης Απριλίου 1970, περί χρηματοδοτήσεως της κοινής γεωργικής πολιτικής (3),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η Κοινότητα μπορεί να συμμετέχει στη χρηματοδότηση ενεργειών που στοχεύουν στην αύξηση της κατανάλωσης κοινοτικών ζώντων φυτών και προϊόντων της ανθοκομίας (κωδικός ΣΟ 06), οι οποίες υποβάλλονται και εφαρμόζονται από αντιπροσωπευτικές ομάδες των δραστηριοτήτων του τομέα.

Άρθρο 2

1. Οι ενέργειες που αναφέρονται στο άρθρο 1 έχουν ως στόχο τη διαφήμιση και τις δημόσιες σχέσεις, συμπεριλαμβανομένης της οργάνωσης και της συμμετοχής σε εκθέσεις και σε άλλες εμπορικές εκδηλώσεις, εντός και εκτός της Κοινότητας.

Πριν από τις ενέργειες, εάν είναι απαραίτητο, πραγματοποιούνται μελέτες της αγοράς που έχουν ως στόχο τον καθορισμό της στάσης και της συμπεριφοράς των καταναλωτών, και συνοδεύονται, ενδεχομένως, από την παροχή συμβουλών σε θέματα μάρκετινγκ στους διάφορους επαγγελματικούς φορείς του τομέα.

2. Οι ενέργειες που αναφέρονται στο άρθρο 1 δεν πρέπει να προσανατολίζονται σε εμπορικό σήμα, ούτε να ευνοούν τα προϊόντα που προέρχονται από ένα συγκεκριμένο κράτος μέλος.

Άρθρο 3

1. Η συμμετοχή της Κοινότητας στη χρηματοδότηση των ενεργειών που προβλέπονται στον παρόντα κανονισμό θεωρείται ως μέτρο παρέμβασης που προορίζεται να ρυθμίσει τις γεωργικές αγορές κατά την έννοια του άρθρου 3 παράγραφος 1 του κανονισμού (ΕΟΚ) αριθ. 729/70.

2. Η εν λόγω συμμετοχή της Κοινότητας δεν μπορεί να υπερβαίνει το 60 % του πραγματικού κόστους δαπανών των ενεργειών.

Άρθρο 4

Οι ενέργειες που αναφέρονται στο άρθρο 1 δεν μπορούν να χρηματοδοτηθούν από την Επιτροπή για περίοδο μεγαλύτερη των τριών ετών. Στο τελευταίο έτος θα πραγματοποιηθεί μελέτη αξιολόγησης του βαθμού υλοποιήσεως των στόχων που προβλέπονται στο άρθρο 1 και της σκοπιμότητας συνέχισης των προκείμενων μέτρων.

Άρθρο 5

Οι ενέργειες που προβλέπονται στον παρόντα κανονισμό ορίζονται και οι λεπτομέρειες εφαρμογής του παρόντος κανονισμού θεσπίζονται σύμφωνα με τη διαδικασία του άρθρου 14 του κανονισμού (ΕΟΚ) αριθ. 234/68 του Συμβουλίου, της 27ης Φεβρουαρίου 1968, περί κοινής οργανώσεως αγοράς στον τομέα των ζώντων φυτών και των προϊόντων της ανθοκομίας (4).

Άρθρο 6

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 22 Νοεμβρίου 1996.

Για το Συμβούλιο

Ο Πρόεδρος

S. BARRETT

(1) ΕΕ αριθ. C 216 της 26. 7. 1996, σ. 14.

(2) Γνώμη που δόθηκε στις 15 Νοεμβρίου 1996 (δεν έχει ακόμα δημοσιευθεί στην Επίσημη Εφημερίδα).

(3) ΕΕ αριθ. L 94 της 28. 4. 1970, σ. 13 7 κανονισμός όπως τροποποιήθηκε τελευταία από τον κανονισμό (ΕΟΚ) αριθ. 1287/95 (ΕΕ αριθ. L 125 της 8. 6. 1995, σ. 1).

(4) ΕΕ αριθ. L 55 της 2. 3. 1968, σ. 1 7 κανονισμός όπως τροποποιήθηκε τελευταία από τον κανονισμό (ΕΚ) αριθ. 3290/94 (ΕΕ αριθ. L 349 της 31. 12. 1994, σ. 105).